JY LEES NOU Tulbagh kry blommeverrassing ná moeilike nuus oor inperking
3219 keer gelees
Anli Wahl en Marcel Augustyn-Clark by een van die besonderse blomskeppings wat hulle voor die apteek op Tulbagh opgerig het om mense op te beur in die tyd van Covid-19. Foto: @anliwahlfloral
Maskers en sosiale distansiëring het nie vir Marcel Augustyn-Clark gekeer om vir mense te wys die lewe is steeds mooi nie. Foto: @anliwahlfloral
Anli Wahl besig met 'n massiewe pienk blominstallasie om 'n paal in Tulbagh se hoofstraat. Foto: @anliwahlfloral
Adene Nieuwoudt van Adene's Flowers, 'n blommeplaas op Wolseley, en 'n werknemer laai 'n vragmotor vol blomme. Hulle het met die blomme gesit ná troues gekanselleer is weens Covid-19 en het dit toe geskenk aan bloemistes van Tulbagh, wat kleur aan die dorp gebring het. Foto: @anliwahlfloral
Marcel Augustyn-Clarke skep skoonheid in 'n donker tyd. Foto: @adeneflowers
Een van Tulbagh se historiese geboue met 'n lieflike blombaadjie. Foto: @adeneflowers
Inwoners van Tulbagh het gisteraand gaan slaap met die nuus dat 21 dae van totale inperking voorlê, maar Dinsdag (24 Maart) het hulle wakker geword in 'n dorp waar lamppale en stoeprelings met die mooiste vars blomme verfraai is.
"Gisteraand het ons die winkels wat noodsaaklike dienste in ons klein dorpie lewer, ge-flowerbomb," skryf Anli Wahl, plaaslike blomkunstenaar, op Instagram. Sy het saam met Marcel Augustyn-Clark, 'n binnenshuise ontwerper, gewerk. Adene Nieuwoudt, blomboer van Wolseley, het al die blomme geskenk. Sy produseer onder meer 'n reuse-verskeidenheid dahlias.
"Adene het vir ons 'n lorrievrag blomme gegee van troues wat weens Covid-19 afgestel is. Ons kon dit aan die ouetehuis gee en gebruik soos ons goed dink."
Die doel van die verfraaiingsoefening?
"Mag ons altyd die mooi rondom ons raaksien, ongeag die omstandighede. Wees goedhartig en vrygewig, maar bo alles, staan saam in die naam van blomme!" skryf Anli.
Adene sê die twee bloemiste was omtrent geïnspireer en het laatnag en vroegoggend gewerk om iets mooi te midde van die internasionale ramp te skep. "Anli en Marcel het liefde, geluk en hoop aan Tulbagh gebring in die vorm van blommerangskikkings."
Marcel beskryf Adene se blommegeskenk as 'n "enorme geskenk".
"Dit was ongelooflik om die blomme te doen (terwyl ons heeltyd ons afstand gehou het), te vergeet van die somberheid en te weet dat alles binnekort weer wel sal wees."
Verskeie mense het op Instagram gereageer op dié onbaatsugtige gebaar.
"Dit het my dag gemaak om die blommerangskikkings reg oor die dorp te sien," skryf een gebruiker op Instagram. "Dankie dat julle iets so spesiaal gedoen het vir diegene wat nog moet werk om seker te maak die gemeenskap kry wat hulle nodig het tydens die inperking."